钦定古今图书集成/明伦汇编/官常典/第632卷 > 刘馥
## 钦定古今图书集成/明伦汇编/官常典/第632卷 > 刘馥

按《魏志》本传，“馥字元颖，沛国相人也。避乱扬州。建安
初，说袁术将戚寄、秦翊，使率众与俱诣太祖。太祖悦
之，辟为司徒掾。后孙策所置庐江太守李述，攻杀扬
州刺史严象，庐江梅干、雷绪、陈兰等，聚众数万，在江
淮间郡县残破。太祖方有袁绍之难，谓馥可任以东
南之事，遂表为扬州刺史。馥既受命，单马造合肥空”
城，建立州治，南怀绪等皆安集之，贡献相继，数年中
恩化大行，百姓乐其政，流民越江山而归者以万数。
于是聚诸生，立学校，广屯田，兴治芍陂及茹陂、七门、
吴塘诸堨，以溉稻田，官民有蓄。又高为城垒，多积木
石，编作草苫数千万枚，益贮鱼膏数千斛，为战守备。
建安十三年卒。孙权率十万众攻围合肥城百馀日。
时天连雨，城欲崩，于是以苫蓑覆之，夜然脂照城外，
视贼所作而为备。贼以破走，扬州士民益追思之，以
为“虽董安于之守晋阳，不能过也。”及陂塘之利，至今
为用。